የኢህአዴግ ውህደት በአብላጫ ድምፅ ፀደቀ
አዲስ አበባ፡- የኢህአዴግ ሥራ አስፈፃሚ ኮሚቴ በቀረበለት የውህደት ዝርዝር ጥናት ላይ ተወያይቶ በአብላጫ ድምፅ ከስምምነት መድረሱን አስታወቀ:: ኮሚቴው በውህደቱ ማዕቀፍ ውስጥ ትኩረት ሊደረግባቸው የሚገቡ ዋና ዋና ጉዳዮች ላይ መወያየቱን የኢህአዴግ ሥራ አስፈፃሚ ኮሚቴ አባል አቶ ፍቃዱ ተሰማ ተናግረዋል:: ህብረ ብሔራዊ ፌዴራሊዝም ተጠናክሮ በሚቀጥልበትና የራስ አስተዳደር በሚጎለብት በት ሁኔታ ላይ ኮሚቴው በትናንት ስብሰባው ትኩረት ሰጥቶ በዝርዝር መወያየቱን ገልፀዋል:: የቋንቋ ብዝሃነት፣ የብሔር እና ሀገራዊ ማንነት ሚዛኑን በጠበቀ መልክ እንዲጠናከር የሚሉት ጉዳዮችም በመድረኩ ላይ ምክክር ተደርጎባቸዋል:: ሁሉንም ብሄር ብሔረሰቦች ያማከለ ፍትሃዊ ውክልና በአዲሱ ውህድ ፓርቲ ውስጥ እንዲኖር በዝርዝር ተመክሮበታልም ብለዋል፡፡ በመጨረሻም የውህደቱን ጥናት ኮሚቴው በ6 ተቃውሞ በአብላጫ ድምፅ አፅድቋል:: በዛሬው ዕለትም ለወደፊቱ ውህድ ፓርቲ በተቀረፀው ረቂቅ ፕሮግራም ላይ እንደሚወያይ አቶ ፍቃዱ መናገራቸውን የዘገበው ኢቢሲ ነው።አዲስ ዘመን ህዳር 7/2012